Diari Oficial de la Generalitat Valenciana


Sumari del DOGV 391, del 13-06-1986 (1986/806501)

ORDRE de 19 de maig de 1986, de la Conselleria de Treball i Seguretat Social, per la qual es convoquen ajudes a les Guarderies Infantils Laborals de la Comunitat Valenciana per a 1986.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   391

Data del DOGV
:   13-06-1986

Secció del DOGV
:   ALTRES DISPOSICIONS

Número del document
:   1986/806501


Data del document
:   19-05-1986

Organisme emissor
:   Conselleria de Treball i Seguretat Social

Tipus de document
:   Ordre

Correcció d'errades

Ordre de 19 de maig de 1986, de la Conselleria de Treball i Seguretat Social, per la qual es convoquen ajudes a les Guarderies Infantils Laborals de la Comunitat Valenciana per a 1986.  
Mitjançant Reial Decret 2416/1983, de 20 de juliol, es traspassaren a la Comunitat Valenciana les funcions de l'Administració de l'Estat en matèria de Guarderies Infantils Laborals, amb l'assignació d'aquestes competències a la Conselleria de Treball i Seguretat Social en virtut del Decret 117/1983, de 6 d'octubre, del President de la Generalitat Valenciana.   
En compliment de l'esmentat Reial Decret, per Ordre de 6 de maig de 1986 del Ministeri de Treball i Seguretat Social s'assigna a la Comunitat Valenciana, per a 1986, la consignació pressupostària destinada al manteniment de les Guarderies Infantils Laborals en els Pressuposts Generals de l'Estat d'enguany.   
En virtut d'això pertoca que aquesta Conselleria instrumente la normativa que regule les ajudes esmentades i fixe les condicions que han de reunir tant les famílies beneficiàries com les mateixes guarderies, a fi de facilitar-hi les assistències dels fills dels treballadors amb càrregues familiars.   
Per tot això,  
ORDENE:  
Article primer. Concepte de les ajudes.  
Les ajudes assignades per a Guarderies Infantils Laborals consistiran en subvencions per tal de cooperar a llur sosteniment, pels conceptes següents: despeses de personal, despeses d'alimentació i altres despeses de manteniment.   
Article segon. Requisits.  
Seran requisits necessaris per a concedir aquest tipus d'ajudes:   
1. Que manque la finalitat lucrativa.  
2. Que la guarderia acredite trobar-se al corrent de les seues obligacions respecte de la Seguretat Social.   
3. Que les mares dels nens beneficiaris de la subvenció siguen treballadors per compte d'altri o que el progenitor que tinga la custodia dels fills siga treballador per compte d'altri i manque de persona de la seua família que els atenga.   
S'equipararà a aquesta condició els autònoms sense treballadors a llur càrrec i els aturats demandants de col·locació.   
4. Que la totalitat dels ingressos procedents de tots y cadascú dels membres de la família del nen subvencionat, incloses les pensions, prestacions d'atur o ajudes de cadascun dels membres, siguen aquestes de l'Estat, de la Seguretat Social, o de qualsevol altra Institució Pública, no hi siga superior per càpita al Salari Mínim Interprofessional.  
A tal efecte s'entendran membres computables de la família: el pare, la mare del nen beneficiari; els germans fadrins menors de 21 anys que convisquin en el domicili familiar, els germans majors d'aquesta edat que, per incapacitat es troben impossibilitats d'aconseguir ingressos de qualsevol naturalesa i els ascendents dels pares que justifiquen llur residència en el domicili familiar.   
5. Que la guarderia no percebe subvencions o ajudes per al sosteniment d'aquesta, la quantia de les quals en conjunt supere el cost total de les places nen/any.   
6. Les Guarderies Infantils Laborals hauran de prestar llurs serveis un mínim d'11 mesos a l'any, una jornada de 8 hores diàries i ajustar-s'hi al calendari laboral aprovat per la Conselleria de Treball i Seguretat Social per a l'any 1986.   
Article tercer. Criteris d'aplicació.   
Les ajudes es concediran per nen/any que complesca els requisits exigits en els apartats 3 i 4 de l'article segon i es podrà valorar positivament els criteris següents:   
- Que respecten el nombre de nens/educador/aula/edat, que permeta desenvolupar una atenció individualitzada.  
- Que atenga nens disminuïts.   
- Que cobren quotes proporcionals als ingressos familiars.   
- Que tinguen òrgans de gestió participatius.   
- Que presten servei de menjador.   
Article quart. Tramitació.   
Les guarderies interessades hauran de presentar per triplicat la documentació següent:   
- Instància subscrita en nom. de l'Entitat Titular segons model oficial que es facilitarà en les Direccions Territorials de Treball, amb la documentació que en aquesta s'assenyale.   
- Fitxa resum segons model normalitzat.   
Article cinqué. Procediment.   
Les sol·licituds de les ajudes previstes en aquesta norma es presentaran davant les Direccions Territorials de Treball amb la documentació demanada en el termini de 30 dies naturals comptats des de la data de publicació d'aquesta convocatòria en el Diari Oficial de la Generalitat Valenciana.   
Les Direccions Territorials de Treball revisaran i verificaran els expedients. Si l'expedient estigués incomplet, el sol·licitant, a requeriment de la Direcció Territorial de Treball corresponent, haurà de completar-lo en el termini de deu dies, d'acord amb el que estableix l'article 71 de la Llei de Procediment Administratiu.   
La Direcció Territorial corresponent incorporarà per exemplar duplicat el seu informe a l'expedient, i una vegada completat aquest, remetrà original i còpia a la Direcció General de Cooperació i Ocupació. Aquesta Direcció General, a la vista de l'expedient podrà demanar els informes complementaris que estime adients amb la millor resolució, així com disposar s'efectue una comprovació de les dades aportades pels peticionaris.   
Article sisé. Resolució  
La Direcció General de Cooperació i Ocupació adoptarà la resolució que pertoque a la vista de l'expedient, de les necessitats reals que se'n desprenguen i de l'aplicació dels criteris expressats en els articles segon i tercer d'aquesta norma.   
Article seté. Justificació i seguiment.   
La justificació de la despesa es durà a efecte acompanyant als models normalitzats, els originals i la fotocòpia compulsada per triplicat dels documents justificatius del total de la despesa ressenyada en el pressupost que s'aportarà amb la sol·licitud, pels conceptes de personal, alimentació i altres despeses de l'any 1986.   
Les despeses operades en el primer trimestre de 1986 hauran de justificar-se a la presentació de la sol·licitud.   
En el primer mes de 1987 es presentarà balanç de l'any 1986 i els justificants de personal-salaris i Seguretat Social dels quatrimestres 2n i 3r de 1986.   
Amb la finalitat de tenir dret a l'abonament de l'ajuda s'haurà d'haver justificat la despesa corresponent a 1985 quan pertoque.   
Independentment de la presentació de justificants de pagament, els sol·licitants tindran a disposició de la Direcció General de Cooperació i Ocupació de la Conselleria de Treball i Seguretat Social, els llibres de comptabilitat i altres documents que obren en poder de la Guarderia respecte al requisits exigits en aquesta norma.   
El seguiment i control de les ajudes concedides d'acord amb aquesta disposició es realitzarà a través dels serveis de la Conselleria de Treball i Seguretat Social.   
DISPOSICIO FINAL  
Aquesta disposició entrarà en vigor l'endemà de la publicació en el Diari Oficial de la Generalitat Valenciana.   
València, 19 de maig de 1986.   
El Conseller de Treball i Seguretat Social,  
MIQUEL DOMENECH I PASTOR